“ส.อ.ท.” เผยยอดส่งออกรถยนต์ ปี 63 วูบ 30% กังวลโควิดรอบใหม่ ฉุดเศรษฐกิจปท.คู่ค้าฟื้นช้า
“ส.อ.ท.” เผยยอดส่งออกรถยนต์ ปี 63 วูบ 30% กังวลโควิดรอบใหม่ ฉุดเศรษฐกิจปท.คู่ค้าฟื้นช้า
“ส.อ.ท.” เผยยอดส่งออกรถยนต์ ปี 63 วูบ 30% กังวลโควิดรอบใหม่ ฉุดเศรษฐกิจปท.คู่ค้าฟื้นช้า
20 ม.ค. 2564

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.) เปิดเผยว่า ในเดือนธ.ค. 63 รถยนต์สำเร็จรูปส่งออกได้ 68,481 คัน ลดลง 5.24% จากระยะเวลาเดียวกันของปีก่อน และลดลง 5.24% จากเดือนพ.ย. 63 โดยการส่งออกลดลงเกือบทุกตลาด ยกเว้นตลาดตลาดเอเชีย และตลาดออสเตรเลียและโอเซียเนีย มีมูลค่าการส่งออก 39,216.91 ล้านบาท เพิ่มขึ้น 4.31% จากเดือน ธ.ค.62 ส่งผลให้ทั้งปี 63 มียอดส่งออกรวม 735,842 คัน ลดลง 30.19% จากในปี 62 โดยมีมูลค่าการส่งออก 410,911.85 ล้านบาท ลดลง 24.74%
ขณะที่จำนวนรถยนต์ทั้งหมดที่ผลิตได้ในเดือน ธ.ค.นี้ มีทั้งสิ้น 142,969 คัน เพิ่มขึ้น 6.53% จากเดือน ธ.ค.62 เพิ่มขึ้นเป็นเดือนที่สองติดต่อกันจากการผลิตเพื่อขายในประเทศที่เพิ่มขึ้นทั้งรถยนต์นั่งและรถกระบะ 36.79% และ 26.35% ตามลำดับ แต่ลดลง 17.10% จากเดือนพ.ย. 63 โดยทั้งปี 63 จำนวนรถยนต์ที่ผลิตได้ทั้งสิ้น 1,426,970 คัน ลดลง 29.14% จากในปี 62 แต่มากกว่าเป้าตั้งไว้ที่ 1,400,000 คัน คิดเป็น 1.90%
“ปี 64 ส.อ.ท.ประมาณการผลิตรถยนต์อยู่ที่ 1.5 ล้านคัน โดยเป็นการผลิตเพื่อส่งออก 750,000 คัน และจำหน่ายในประเทศ 750,000 คัน อย่างไรก็ตาม ส.อ.ท.ยังมีความกังวลเกี่ยวกับการระบาดของโควิด-19 รอบใหม่ทั้งในไทยและต่างประเทศ ซึ่งจะยังทำให้เศรษฐกิจของไทยและของคู่ค้ายังไม่ฟื้นตัวเต็มที่ ประกอบกับการผลิตรถยนต์ทั้งในและต่างประเทศบางแห่ง ขาดชิ้นส่วนบางชิ้น ทำให้ต้องชะลอการผลิตบางรุ่นลง” นายสุรพงษ์ กล่าว
ขณะที่ยอดขายรถยนต์ภายในประเทศในเดือน ธ.ค.63 มีจำนวนทั้งสิ้น 104,089 คัน เพิ่มขึ้น 11.3% จากเดือนเดียวกันในปีที่แล้ว และเพิ่มขึ้น 31.46% จากเดือนพ.ย.63
“เป็นอีกเดือนหนึ่งที่ยอดขายในประเทศเกินหนึ่งแสนคันหลังจากหมดโครงการรถยนต์คันแรก สะท้อนถึงเศรษฐกิจในประเทศที่เริ่มฟื้นตัวจากมาตรการกระตุ้นเศรษฐกิจและการช่วยเหลือผู้ได้รับผลกระทบจากการแพร่ระบาดของโควิด-19 ของรัฐบาล เช่น การประกันรายได้เกษตรกร ช้อปดีมีคืน คนละครึ่ง ฯลฯ การลงทุนโครงสร้างพื้นฐานอย่างต่อเนื่องของรัฐบาล รวมทั้งการออกรถยนต์รุ่นใหม่และการส่งเสริมการขายของผู้จำหน่ายรถยนต์ในงานมหกรรมยานยนต์วันที่ 1-13 ธันวาคมที่ผ่านมาซึ่งมียอดจองกว่า 33,000 คัน” นายสุรพงษ์ กล่าว
 